
Minden csepp számít – célzott felszínalatti vízutánpótlás lehetőségének vizsgálata egy Duna-Tisza közi településen

Kutatásom során a Duna-Tisza közi Homokhátságon, Kerekegyházán tapasztalható felszínalatti vízszintsüllyedés megfékezésének lehetőségeivel foglalkoztam a földtudományok eszköztárának segítségével, a fenntartható fejlődés alapelveit szem előtt tartva. A kutatási területen az elmúlt évtizedekben elsősorban a klímaváltozás következményeként jelentős felszínalatti vízszintcsökkenést regisztráltak, jelenleg a vízszint mélysége a területen 5 - 7 m. A helyi vízmérleg javítása kulcsfontosságú, ezért olyan innovatív vízgazdálkodási technológiákat kell bevezetni, melyek segítségével elérhető a lehulló csapadékvíz vagy a vizes élőhelyek vízkészletének helyben tartása. Ebben jelentős szerepet játszhat a felszínalatti térrész, mert itt a víz a felszíni eredetű szennyeződéstől védettebben, csekély párolgási veszteség mellett, akár hosszú időn át is tárolható természetes módon. Elsősorban ezeknek az előnyöknek köszönhetően válnak világszerte egyre elterjedtebbé a célzott felszínalatti vízutánpótlás (Managed Aquifer Recharge – MAR) módszerei. Ez a módszer a felszínalatti térrész olyan tudatos vízutánpótlását jelenti, melyet későbbi vízkivétel vagy környezeti haszon céljából teszünk. További előnyei közé sorolhatjuk a felszínalatti vízszintsüllyedés megfékezését, a szárazság okozta sérülékenység csökkentését, a mezőgazdasági öntözéshez szükséges víz biztosítását, és a víztől függő ökoszisztémák védelmét (Dillon et al 2009; Gale 2005; Szabó et al 2018).
Kutatásom elsődleges célja a felszínalatti tározásra alkalmas víztartó zónák feltérképezése volt Kerekegyháza területén és közvetlen közelében. A felszínközeli geológiai környezet részletes megismeréséhez az irodalmi adatok mellett három fő adatrendszert használtam: 17 db vízföldtani naplóban lévő fúrási rétegsor adatait vizsgáltam meg; továbbá 13 db vertikális elektromos szondázás (VESZ) mérési adatait dolgoztam fel; emellett 4 db 2D elektromos ellenállás tomográfia (ERT) mérést végeztem. A litológiai és fajlagos elektromos ellenállás adatokat összegezve 4 db földtani szelvényt készítettem. A kutatás során használt összes információt egy 3D adatrendszerben foglaltam össze.
Munkám legfontosabb eredménye, hogy a település alatt 7 m mélységben egy aleuritréteg által fedett, 15 m vastag homokréteg található, amely fedett víztartóként szolgálhat a célzott felszínalatti vízutánpótlás számára.
A kutatás az Éghajlatváltozás Nemzeti Multidiszciplináris Laboratórium RRF-2.3.1-21-2022-00014 számú projekt keretében valósult meg.



